વેઇટર ચા મૂકી ગયો. વિભાકરે ચાનો કપ હાથમાં લીધો. 'મારી સગી મા તો હું સાડા ત્રણ-ચાર વર્ષનો હતો ત્યારે જ દેવલોક પામેલી.' જિતુભાને કહી હતી એ જ રીતે એ આખી વાત કહ્યા પછી વિભાકરે સાહનુભૂતિથી વિજુભા સામે જોયું. 'સરકારે કલમના એક ગોદે તમારી જમીનની કિંમત ડાઉન કરી નાખી. બાલમંદિર, નિશાળ કે હાઇસ્કૂલનો ધંધો કરવો હોય એ વ્યક્તિ કે ટ્રસ્ટ એક સાથે આટલી મોટી રકમનું રોકાણ ના કરે. મારા માટે તો અંગત લાગણીનો સવાલ છે અને પૈસાની ખોટ નથી એટલે હિંમત કરું છું. બાકી, બીજો કોઇ બિલ્ડર આટલી રકમ આપવા ક્યારેય તૈયાર ના થાય. મારી વાત સમજાય છે, બાપુ?'